Bøhn fikk revansj da Györ knuste Larvik
Heide Løke, også hun med en fortid i Larvik, og samboer Karl Erik Bøhn feiret en prestisjetung seier søndag ettermiddag i Ungarn. - Jeg ser ikke fram til denne kampen med glede, sa Bøhn tidligere denne uken. Men det var ingen grunn til å grue seg. Györ feide over det norske laget som for rundt et år siden sparket Bøhn fra sin trenerstilling. Lenge så det ut til å ende med en real skittentøyvask i retten, men partene kom til et forlik. - Vi spilte en meget god kamp. Jeg tok ingen sjanser rett etter pause. Jeg ville ikke at vi skulle kjøre oss slitne så lenge vi nesten bruker samme oppstilling hele tiden. Katrine var det nærmeste man kan komme en vegg, sier Bøhn til NTB. - Det er uforståelig for meg at vi lar Györ kontre inn så mange mål. Det kan ikke være noe overraskelse at de løper fort i angrep, sier Larvik-trener Ole Gustav Gjekstad til NTB. Søndag hilste Ole Gustav Gjekstad, Tor Odvar Moen og Karl Erik Bøhn på hverandre igjen. De har ikke vekslet mer enn halvannen sms siden Bøhn ble sparket fra Larvik for vel et år siden. Møtet de tre imellom under oppvarmingen var omtrent like kaldt som en middels norsk vinterdag. Det var noe som måtte gjennomføres. Alle tre så ut til å mislike det. Bøhn tok initiativet og gikk nesten rett bort til Larvik-benken da han kom inn i hallen. Trenerne takket også hverandre for kampen. - Det var lettere enn jeg hadde trodd å ta de to andre trenerne i hånden, sier Bøhn. Katrine Lunde Haraldsen, den norske landslagsmålvakten, bidro også til ydmykelsen i Ungarn da hun reddet tre straffekast de siste ti minuttene. Heidi Løke scoret tre mål mot gamleklubben i kampen hvor Györ ledet med åtte mål allerede til pause. - Dette er noe av det villeste jeg har opplevd her. Vi spilte en kjempegod kamp og er godt trent. Vi kan løpe like mye som Larvik, sier Haraldsen til NTB. Skadeplagede Larvik har tre kamper igjen i Champions League-puljen: Itxako (25. februar, b), Midtjylland (3. mars, h) og Györ (10. mars, h).
(Györ - Larvik 31-22) Karl Erik Bøhns Györ kunne juble for seier da Györ feide over hans tidligere arbeidsgiver søndag.